b'\n_START_ARTICLE_\nPriscilla Presley\n_START_SECTION_\nOpphav\n_START_PARAGRAPH_\nPriscillas norske bestefar, Albert Henry Iversen, emigrerte fra Egersund til USA p\xc3\xa5 begynnelsen av 1900-tallet. Han giftet seg med Lorraine, som var av skotsk-irsk og engelsk avstamning. De fikk tre barn: Albert junior (mars 1922), James (mars 1924) og Anna Lillian Iversen (mars 1926). Sistnevnte ble senere kalt\xc2\xa0\xe2\x80\x93 eller navnet hennes ble endret til\xc2\xa0\xe2\x80\x93 Ann. Som barn ble hun kalt for \xc2\xabRooney\xc2\xbb (kort for Annie Rooney). I en alder av nitten \xc3\xa5r ble hun mor til Priscilla._NEWLINE_I et brev til r\xc3\xa5dhuset i Egersund ba Ann om informasjon om deres norske slektninger, og hun og ektemannen bes\xc3\xb8kte s\xc3\xa5 familiemedlemmer i Norge p\xc3\xa5 1990-tallet. Priscilla har sin \xc2\xabegen plass\xc2\xbb i Egersund\xc2\xa0\xe2\x80\x93 Priscilla Presleys plass. Da hun sommeren 2007 ble fortalt om planene for denne hyllesten av en norsk slektning, og spurt hva hun syntes, svarte hun: \xc2\xabOh, it\'s marvellous!\xc2\xbb (\xc2\xab\xc3\x85h, det er fantastisk!\xc2\xbb). Omr\xc3\xa5det er n\xc3\xa6rt huset i Kirkegaten hvor hennes bestefar ble f\xc3\xb8dt i 1899, og bodde. Presley-familien ble invitert av ordf\xc3\xb8reren i Egersund til \xc3\xa5pningsseremonien, som fant sted 23. august 2008, men m\xc3\xa5tte avsl\xc3\xa5 da Lisa Marie var gravid._NEWLINE_Priscillas biologiske far var James Wagner (kalt Jimmy eller Jim); han var pilot i den amerikanske marinen. Foreldrene hans var Kathryn og Harold Wagner. 10. august 1944, 23 \xc3\xa5r gammel, giftet han seg med Priscillas mor; de hadde da v\xc3\xa6rt sammen i mer enn tre \xc3\xa5r.\n_START_SECTION_\nOppvekst\n_START_PARAGRAPH_\nPriscillas biologiske far d\xc3\xb8de i en flystyrt noen m\xc3\xa5neder etter at hun var f\xc3\xb8dt. Hennes mor giftet seg noen \xc3\xa5r senere med Paul Beaulieu, en offiser i det amerikanske luftforsvaret.\n_START_SECTION_\nElvis\n_START_PARAGRAPH_\nFamilien Beaulieu var stasjonert i Vest-Tyskland da Elvis var der i milit\xc3\xa6ret. Priscilla var 14 \xc3\xa5r, og Elvis 24, da de m\xc3\xb8ttes 13. september 1959 p\xc3\xa5 en fest i Elvis\' hjem i Bad Nauheim. I mars 1963 fikk Priscilla lov av foreldrene til \xc3\xa5 flytte inn p\xc3\xa5 Graceland i Memphis. I sin selvbiografi Elvis and Me minnes Priscilla hvordan Elvis kunne holde seg v\xc3\xa5ken hele natten, og sove det meste av dagen. Hvis han \xc3\xb8nsket \xc3\xa5 g\xc3\xa5 ut, leide han gjerne hele etablissementet, slik at han ikke skulle bli forstyrret av fans. Priscilla skriver i boka at selv om han kunne v\xc3\xa6re timer alene med henne i hennes soverom, og de var mye intime, var bryllupsnatten f\xc3\xb8rste gang de hadde samleie. Det bestrides i en biografi om Priscilla, hvor det hevdes at hun og Elvis hadde samleie andre gang de m\xc3\xb8ttes i 1959. Videre st\xc3\xa5r det \xc3\xa5 lese at Priscilla hadde sex med en tidligere milit\xc3\xa6rvenn av Elvis, Currie Grant, mot at han introduserte henne for Elvis. Priscilla reagerte p\xc3\xa5 p\xc3\xa5standen(e) ved \xc3\xa5 g\xc3\xa5 til s\xc3\xb8ksm\xc3\xa5l mot vedkommende i oktober 1996; rettssaken startet 17. september 1997 i Santa Monica. Currie ble 19. august 1998 d\xc3\xb8mt til \xc3\xa5 betale Priscilla 75\xc2\xa0000 amerikanske dollar (mer enn 46\xc2\xa0000 britiske pund) for \xc3\xa6rekrenkelse(r)._NEWLINE_I selvbiografien forteller Priscilla om hvordan hun som 14-\xc3\xa5ring nesten ble voldtatt av en av Elvis\' venner. "Kurt" (egentlig Currie Grant) var blitt bedt av Elvis om \xc3\xa5 kj\xc3\xb8re henne hjem. Mens hun d\xc3\xb8ste av, forlot han hovedveien; han fors\xc3\xb8kte \xc3\xa5 kysse henne, og lempet henne s\xc3\xa5 ned p\xc3\xa5 setet. Hun kjempet imot, og pr\xc3\xb8vde \xc3\xa5 tilkalle hjelp ved \xc3\xa5 fl\xc3\xb8yte med hornet og blinke med lysene; hun skriver at han m\xc3\xa5 ha fryktet \xc3\xa5 bli oppdaget, og valgte \xc3\xa5 la henne v\xc3\xa6re i fred. Til \xc3\xa5 begynne med tiet hun om hendelsen, og f\xc3\xb8rst da Elvis merket at hun var oppskaket under et bes\xc3\xb8k noen dager senere, fortalte hun hva som hadde skjedd. Elvis ble rasende, men av frykt for at Priscillas foreldre ikke ville la dem treffe hverandre igjen, informerte de ingen andre.\n_START_SECTION_\nSkuespiller\n_START_PARAGRAPH_\nPriscilla hadde rollen som Jenna Wade i Dallas fra 1983 til 1988. Hun spilte mot Leslie Nielsen i ableg\xc3\xb8yefilmtrilogien Mannen med den nakne pistol (1988, 1991, 1994) samt i Ford Fairlane (1990). Dessuten har hun hatt roller bl.a. i TV-seriene Melrose Place (1996), Touched by an Angel (1997) og Spin City (1999).\n_START_SECTION_\nReligion\n_START_PARAGRAPH_\nPriscilla er medlem av Scientologikirken, og uttaler seg offentlig om religionens anti-psykiatri-frontgruppe, CCHR.\n_START_SECTION_\nForhold etter Elvis\n_START_PARAGRAPH_\nPriscilla var sammen med den ti \xc3\xa5r yngre skuespilleren Marco Garibaldi i ca. 22 \xc3\xa5r (til mars 2006), og sammen har de s\xc3\xb8nnen Navarone Garibaldi (f\xc3\xb8dt 1. mars 1987).\n_START_SECTION_\nPortretteringer\n_START_PARAGRAPH_\nPriscilla har blitt portrettert av Season Hubley i filmen Elvis (1979), Susan Walters i Elvis and Me (1988), Alyson Court i Elvis Meets Nixon (1997), Antonia Bernath i CBS-miniserien Elvis (2005) og Erin Chambers i Tears of a King (2007).'